Χιώτικα μακαρόνια του σπάρτου, με κουνέλι
Σπάρτο λένε στη Χίο το καλαμάκι (βούρλο, βέργα) που χρησιμοποιούν για την παρασκευή των σ(κ)ιουφιχτών ζυμαρικών τους, εξ ου και η ονομασία «μακαρόνια του σπάρτου».
1 πακέτο (500 γρ.) χιώτικα μακαρόνια του σπάρτου (ή σιουφιχτά), βρασμένα και στραγγισμένα, 1 κουνέλι περίπου 1.200 γρ., σε μερίδες, 50 ml λευκό ξίδι, 2 μεγάλα ξερά κρεμμύδια, τριμμένα, 3-4 σκελίδες σκόρδο, ολόκληρες, 100 ml λευκό ξηρό κρασί, 100 ml κόκκινο ξηρό κρασί, 400 γρ. ολόκληρα ντοματάκια κονσέρβας, ψιλοκομμένα στον πολυκόφτη, 3 φύλλα δάφνης, 5-6 κόκκοι μπαχάρι, 3-4 καρφάκια γαρίφαλο, 100 ml ελαιόλαδο, αλάτι, φρεσκοτριμμένο πιπέρι, τριμμένη ξερή μυζήθρα κατά βούληση, για το σερβίρισμα
Πλένουμε το κουνέλι, το στραγγίζουμε, το βάζουμε σε μπολ και το ραντίζουμε με το μισό ξίδι. Στεγνώνουμε τα κομμάτια σε χαρτί κουζίνας και τα σοτάρουμε στο λάδι, μέσα σε φαρδιά κατσαρόλα, σε δυνατή φωτιά για 5-6 λεπτά. Μετριάζουμε τη φωτιά, ρίχνουμε το κρεμμύδι και το σκόρδο και σοτάρουμε για 2 λεπτά. Σβήνουμε με τα κρασιά και το υπόλοιπο ξίδι, αφήνουμε για 2 λεπτά να εξατμιστεί η αψάδα τους και ρίχνουμε την ντομάτα. Ανακατεύουμε απαλά. Σε ένα κομμάτι τουλπάνι βάζουμε τη δάφνη, τα μπαχάρια και τα γαρίφαλα, δένουμε κόμπο και ρίχνουμε το πουγκί στην κατσαρόλα.Προσθέτουμε 200 ml νερό, χαμηλώνουμε τη φωτιά, σκεπάζουμε την κατσαρόλα και σιγομαγειρεύουμε για 1-1 1⁄2 ώρα, μέχρι να μαλακώσει το κουνέλι και να μείνει με μια δεμένη, πυκνή σάλτσα. Βάζουμε τα ζυμαρικά σε μεγάλο μπολ, προσθέτουμε 2-3 κουταλιές από τη σάλτσα, ανακατεύουμε καλά και τα αδειάζουμε σε πιατέλα. Από πάνω τακτοποιούμε το κουνέλι και περιχύνουμε με την υπόλοιπη σάλτσα της κατσαρόλας.  Πασπαλίζουμε με τη μυζήθρα και σερβίρουμε τα χιώτικα μακαρόνια
Ζυμαρικά,Κουνέλι